**Влада Републике Србије**

**ЗАКЉУЧАК КОЈИМ СЕ УСМЕРАВА И УСКЛАЂУЈЕ РАД ОРГАНА ДРЖАВНЕ УПРАВЕ У ПОСТУПКУ ИЗРАДЕ ПРЕГОВАРАЧКИХ ПОЗИЦИЈА У ПРОЦЕСУ ПРЕГОВОРА О ПРИСТУПАЊУ РЕПУБЛИКЕ СРБИЈЕ ЕВРОПСКОЈ УНИЈИ**

**Септембар 2013. године**

На основу члана 61. Закона о државној управи („Службени гласник РС“, бр. 79/2005, 101/2007 и 95/2010) и члана 43. став 3. Закона о Влади („Службени гласник РС“, бр. 55/05, 71/05 – исправка, 101/07, 65/08, 16/11, 68/12 – УС и 72/12), на предлог Канцеларије за европске интеграције,

 Влада доноси

**ЗАКЉУЧАК**

1. Овим закључком усмерава се и усклађује рад органа државне управе у поступку израде преговарачких позиција у процесу преговора о приступању Републике Србије Европској унији.

2.У складу са актом Владе о оснивању Координационог тела за процес приступања Европској унији и актом Владе о образовању Преговарачког тима за вођење преговора о приступању Републике Србије Европској унији, у поступку израде преговарачких позиција учествују:

1. министарства, посебне организације, службе Владе и други органи и организације, у складу са својом надлежношћу;
2. преговарачке групе за припрему и преговоре о приступању (у даљем тексту: преговарачке групе);
3. Преговарачки тим за вођење преговора о приступању Републике Србије Европској унији (у даљем тексту: Преговарачки тим).

3.Министарства, посебне организације и службе Владе, као и други органи и организације који учествују у поступку израде преговарачких позиција у оквиру преговарачке групе, достављају секретару преговарачке групе и Канцеларији за европске интеграције обавештење о својим сталним представницима у преговарачкој групи.

Министарство, посебна организација и служба Владе, односно други орган или организација, осим својих сталних представника, у рад преговарачке групе укључује и друге представнике, у зависности од теме коју преговарачка група разматра, а на предлог преговарачке групе, може ангажовати и друге стручне организације и истакнуте стручњаке.

Председник преговарачке групе организује рад преговарачке групе уз консултације са члановима Преговарачког тима задуженим за област за коју је образована преговарачка група.

У раду преговарачке групе, у пословима који се односе на процес преговора о приступању Републике Србије Европској унији, учествују и чланови Преговарачког тима задужени за област за коју је образована преговарачка група.

Председник преговарачке групе може организовати рад преговарачке групе према потпоглављима која чине саставни део поглавља преговора за које је образована преговарачка група. Председник преговарачке групе може задужити члана преговарачке групе да, у оквиру преговарачке групе, руководи активностима у вези са одређеним потпоглављем.

Преговарачка група о сваком одржаном састанку сачињава записник који садржи закључке, задатке и рокове за њихову реализацију. Председник преговарачке групе доставља записник са састанка преговарачке групе свим члановима преговарачке групе, Преговарачком тиму и Канцеларији за европске интеграције, у року од два радна дана од одржаног састанка.

Члан преговарачке групе који руководи активностима у вези са одређеним потпоглављем доставља председнику преговарачке групе записник са састанка дела преговарачке групе надлежног за потпоглавље, у року од два радна дана од одржаног састанка, а председник преговарачке групе тај записник, без одлагања, доставља свим члановима преговарачке групе, Преговарачком тиму и Канцеларији за европске интеграције.

Надлежност за праћење прописа Европске уније у оквиру преговарачке групе утврђује се у складу са законом, уз коришћење података о подели надлежности унетих у електронску базу података која прати Национални програм за усвајање правних тековина Европске уније (НПАА).

4. Преговарачка група припрема нацрт преговарачке позиције за поглавље за које је образована, у року и на начин који утврди Преговарачки тим, узимајући у обзир извештај о спроведеном скринингу Европске комисије и друга релевантна документа. Преговарачки тим даје мишљења и сугестије преговарачкој групи приликом разматрања оптималних решења за припрему преговарачке позиције.

О отвореним питањима у поступку израде преговарачких позиција, председник преговарачке групе обавештава шефа Преговарачког тима, а по потреби, и члана Владе надлежног за одговарајућу област и члана Владе задуженог за послове европских интеграција.

У току припреме преговарачких позиција, преговарачка група консултује заинтересовану јавност.

Преговарачка група усваја нацрт преговарачке позиције за преговоре о поглављу за које је образована на основу усаглашених ставова свих чланова преговарачке групе као и представника других органа и организација које су при изради преговарачке позиције укључене у рад преговарачке групе.

Преговарачки тим разматра нацрт преговарачке позиције и по потреби га усаглашава са преговарачком групом, пре упућивања Влади.

5. Министарство, посебна огранизација или служба Владе чији представник руководи радом преговарачке групе, предлаже Влади усаглашен предлог преговарачке позиције.

Након што Влада усвоји преговарачку позицију, преговарачка група и Преговарачки тим представљају заинтересованој јавности основна решења садржана у преговарачкој позицији.

Влада доставља преговарачку позицију надлежном телу Народне скупштине.

Ако надлежно тело Народне скупштине одлучи да разматра преговарачку позицију и на седницу позове представнике Владе, у раду тог тела учествују надлежни члан Владе, председник преговарачке групе и шеф Преговарачког тима.

6. Превод и стручну редактуру превода на енглески језик усвојене преговарачке позиције и пратећих докумената врше министарства, посебне организације и службе Владе, односно органи или организације у оквиру рада преговарачке групе у складу са номотехничким правилима и терминологијом предвиђеном посебним актима Владе и базом термина Евроним.

Преговарачки тим врши техничку и стручну обраду преговарачке позиције и пратећих докумената на енглеском језику.

Преговарачке позиције и пратећа документа доставља Европској унији Преговарачки тим преко Сталне мисије Републике Србије при Европској унији.

7. Уколико је у току преговора потребно припремити измену или допуну преговарачке позиције, у погледу припреме одговарајућих аката примењују се процедуре из тач. 2–6. овог закључка.

Ако се у току преговора појави потреба за додатним појашњењима преговарачких позиција, Влада усваја потребна појашњења ради упућивања Европској унији.

8. Овај закључак објавити у „Службеном гласнику Републике Србије”.

05 Број:

У Београду